STA บวก 2.33% นิวไฮในรอบ 17 เดือน โบรกฯชี้รายได้ถุงมือยางโตทะลัก-ลุ้นปีนี้เทิร์นอะราว
STA บวก 2.33% นิวไฮในรอบ 17 เดือน โบรกฯชี้รายได้ถุงมือยางโตทะลัก-ลุ้นปีนี้เทิร์นอะราว ล่าสุด ณ เวลา 12.04 น. อยู่ที่ 17.60 บาท บวก 0.40 บาท หรือ 2.33% สูงสุดที่ 17.70 บาท ต่ำสุดที่ 17.20 บาท ด้วยมูลค่าซื้อขาย 168.03 ล้านบาท โดยราคาหุ้นปรับตัวเพิ่มขึ้นทำจุดสูงสุดในรอบ 17 เดือน นับตั้งแต่ราคาอยู่ที่ระดับ 17.82 บาท เมื่อวันที่ 24 เม.ย.60
5 ต.ค. 2561

ผู้สื่อข่าวรายงานว่า ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA ล่าสุด ณ เวลา 12.04 น. อยู่ที่ 17.60 บาท บวก 0.40 บาท หรือ 2.33% สูงสุดที่ 17.70 บาท ต่ำสุดที่ 17.20 บาท ด้วยมูลค่าซื้อขาย 168.03 ล้านบาท โดยราคาหุ้นปรับตัวเพิ่มขึ้นทำจุดสูงสุดในรอบ 17 เดือน นับตั้งแต่ราคาอยู่ที่ระดับ 17.82 บาท เมื่อวันที่ 24 เม.ย.60

ด้าน บล.เคทีบี ระบุในบทวิเคราะห์ (1 ต.ค.61) แนะนำ “ซื้อ” มูลค่าเหมาะสมที่ 21.00 บาท หลังรุกสู่ธุรกิจถุงมือยางที่มีมาร์จิ้นและความต้องการที่สูง โดยจะมีการเพิ่มกำลังการผลิตถุงมือยางที่โรงงานหาดใหญ่และสุราษฎร์ฯ รวมถึงแผนการรวมบริษัทลูก Sri Trang Gloves-Thailand หรือ STGT เข้ากับบริษัท Thaikong Co., Ltd. หรือ TKG ซึ่งเป็นผู้ผลิตถุงมือยางที่มีเทคโนโลยีสูง ทั้งนี้ คาดว่าจะทำการผลิตถุงมือยางที่ 15.5 พันล้านชิ้นในปี 2018 จากปี 2560 ที่ 13.2 พันล้านชิ้นและจะเพิ่มเป็น 20.5 พันล้านชิ้นในปี 2562 คาดว่าจะมีผลประกอบการที่พลิกฟื้นตัวขึ้น จากขาดทุนที่ 1.4 พันล้านบาท ในปี 2560 เป็นกำไร 2.0 พันล้านบาทในปี 2561 และ 2.7 พันล้านบาทในปี 2562
สำหรับ STA มีแผนการรวมบริษัทลูก STGT เข้ากับ TKG ซึ่งเป็นผู้ผลิตถุงมือยางที่มีเทคโนโลยีและความเร็วในการผลิตสูง ด้วยกำลังการผลิต 4 พันล้านชิ้นต่อปี คาดว่าดีลจะสำเร็จประมาณ เม.ย.2562 และจะให้กำลังการผลิตเพิ่มอีกเป็น 21.2 พันล้านชิ้นต่อปี (+23%) แต่จะรับรู้ตามสัดส่วนการถือหุ้นในธุรกิจถุงมือยางของกลุ่ม STA ที่ 81% ทั้งนี้มาร์จิ้นของธุรกิจถุงมือยางอยู่ในระดับสูงที่ประมาณ 22% สูงกว่าธุรกิจยางต้นน้ำและกลางน้ำเดิม จึงคาดว่า อัตรากำไรขั้นต้นจะปรับตัวดีขึ้นจากเดิมประมาณ  5-9% มาอยู่ในระดับ 9%-10% ในปี 2561-2562 นอกจากนี้ การเข้าสู่ธุรกิจถุงมือยางซึ่งเติบโต 8-10% ต่อปีจะทำให้ลดความผันผวนของ STA จากราคายางพาราด้วย
ขณะเดียวกัน ได้เตรียมขยายธุรกิจกลางน้ำด้วยการเปิดโรงงานใหม่ที่สกลนคร ขนาดกำลังการผลิต 100,000 ตันต่อปี รวมถึงจะเพิ่มกำลังการผลิตน้ำยางข้น (Latex) ขนาด 130,000 ตันต่อปี เพื่อเป็นวัตถุดิบรองรับการขยายตัวของถุงมือยางธุรกิจปลายน้ำ